Lees Romeine 3:21 – 4:25.
'n Mens verstaan soms iets eers goed wanneer jy dit self moet neerskryf of in jou eie woorde vertaal. Skryf 3:23 – 26 oor in jou eie woorde.
Skryf ook die idee van plaasvervangende versoening oor in jou eie woorde, asof jy vir iemand ‘n brief skryf oor hoe hy/sy redding in Jesus kan vind.
Hoe oortuig mens egter ‘n volk, soos die Israeliete, van hierdie goeie nuus? Hulle was immers vir honderde jare gewoond daaraan om vergifnis te ontvang deur die offers van diere! Hoe oortuig ‘n mens hulle dat vergifnis deur geloof nie ‘n nuwe godsdienstige bevlieging en smaak van die oomblik is nie? Hoe oortuig ‘n mens hulle dat al daardie bloederige offers deur al die jare nie meer nodig is nie? Hoe oortuig ‘n mens hulle dat Jesus se offer al die ander offers in die Ou Testament vervang en dat ons daarom slegs hoef te glo?
Een van die maniere is om vir hulle in die Ou Testament aan te toon dat geloof alreeds op ‘n manier teenwoordig was, al was die idee daarvan nog nie ten volle vervul nie. Jy wys vir hulle hoe dat die aardsvaders, soos Abraham, alreeds in ‘n mate staatgemaak het op geloof.
Lees die hele Romeine 4:1 – 25 deur en sien hoe dat Paulus dit doen. Maak ‘n kort opsomming deur die volgorde en strekking van Paulus se argument puntsgewys weer te gee.
Here, dankie, dankie, dankie! Dankie dat U Abraham en Israel se geloof vervolmaak het in Jesus! Dankie dat U gekom het vir ons. En dankie vir Jesus se plaasvervangende versoening, wat vir ons vergifnis en nuwe lewe bring!